KIRJALLINEN KYSYMYS E-0354/00

esittäjä(t): Armando Cossutta (GUE/NGL) ja Lucio Manisco (GUE/NGL) komissiolle

(14. helmikuuta 2000)

Aihe: Korotetut vastuuvakuutusmaksut

Vuodesta 1994 alkaen, jolloin autovakuutuksen piiriin kuuluvia kiinteitä vastuuvakuutusmaksuja koskeva järjestelmä vapautettiin, kuluttajien vakuutusmaksut ovat nousseet huolestuttavasti. Tänä vuonna maksut saattavat nousta Italiassa keskimäärin 3060 prosenttia, ja korotus koskee kaikkia markkinoilla olevia

vakuutusyhtiöitä. Lisäksi on ollut havaittavissa selvä suuntaus korottaa maksuja koordinoidusti, mikä on osoitus eräänlaisesta vakuutusyhtiöiden kartellista.

Italian kartellien vastaisen elimen puheenjohtaja Giuseppe Tesauro on ilmaissut huolestuneisuutensa siitä, että vakuutusmaksut ovat nousseet huomattavasti ja että samanaikaisesti vakuutukset kattavat aikaisempaa vähemmän. Myös kartellia koskeva esitutkinta on tarkoitus aloittaa.

1. Mihin rangaistustoimiin komissio aikoo ryhtyä torjuakseen vakuutusyhtiöiden kartellin Italiassa ja rangaistakseen vakuutusyhtiöitä?

2. Koska vastuuvakuutus on lain mukaan pakollinen, katsooko komissio, että valtion on puututtava vakuutusyhtiöiden toimintaan oikeudenmukaisten hintojen takaamiseksi edellä mainittujen kartellien asettamien kohtuuttomien maksujen sijasta?

Frederik Bolkesteinin komission puolesta antama vastaus

(27. maaliskuuta 2000)

1. Komissio ottaa huomioon arvoisten parlamentin jäsenten väitteet, joiden mukaan Italian vakuutusyhtiöt ovat perustaneet moottoriajoneuvojen vastuuvakuutuksia koskevan hintakartellin. Se ottaa niin ikään huomioon Italian kilpailuviranomaisten tutkimuksen, joka on vielä kesken. On muistettava, että komissiolla on toimivalta tutkia kilpailunrajoituksia ja määrätä sakkoa, ainoastaan jos ne vaikuttavat tuntuvasti jäsenvaltioiden väliseen kauppaan. Koska tässä tapauksessa ei ole varmaa, onko kyse tuntuvasta vaikutuksesta, ja koska Italian viranomaiset ovat jo aloittaneet tutkimuksen, niiden olisi voitava itse saattaa päätökseen aloittamansa tutkimuksen; käytäntö perustuu komission tiedonantoon komission ja jäsenvaltioiden kilpailuviranomaisten välisestä yhteistyöstä(1).

2. Komissio haluaa kiinnittää kysyjien huomiota siihen, että alaa koskevassa yhteisön lainsäädännössä pyritään antamaan vakuutusyhtiöille mahdollisuus kotijäsenvaltion myöntämän toimiluvan avulla tarjota palveluksia muissa jäsenvaltioissa ja perustaa niihin haarakonttoreita. Ennen kaikkea kolmansissa vakuutusdirektiiveissä ja etenkin kolmannessa vahinkovakuutusdirektiivissä (ajoneuvovakuutuksiin sovellettava ja 18 päivänä kesäkuuta 1992 annettu neuvoston direktiivi 92/49/ETY muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 73/239/ETY ja 88/357/ETY muuttamisesta(2)) otetaan käyttöön hinnoitteluvapaus ja poistetaan hintojen ja sopimusehtojen ennakolta tapahtuva/järjestelmällinen valvonta, kun kyse on sopimuksista, joita vakuutusyhtiöt pitävät kaupan.

Komissio ei siis voi puuttua asiaan kysyjien esittämällä tavalla. Koska vakuutusyhtiöiden valvonta kuuluu ainoastaan kansallisille viranomaisille, komission tehtävänä ei ole tutkia yritysten perimiä vakuutusmaksuja tai ottaa kantaa niiden hinnoitteluun. Toimivaltaisen kansallisen viranomaisen on valvottava, että vakuutusmaksut ovat riittävät, jotta yritykset voivat täyttää sopimusvelvoitteensa.

(1) EYVL C 313, 15.10.1997.

(2) EYVL L 228, 11.8.1992.